open-index/open-wikipedia-markdown huggingface dataset:
Ulla Tillander

**Ulla Britta Tillander** (o.s. **Olsson**; 10. maaliskuuta 1931 Göteborg – 16. marraskuuta 1994 Malmö) oli ruotsalainen keskustapuolueen poliitikko. Hän oli kansanedustaja vuosina 1974–1991 ja kouluministeri Thorbjörn Fälldinin III hallituksessa 1981–1982. Tillander oli koulutukseltaan opettaja, ja toimi 1960-luvulta lähtien ruotsin ja englannin kielten opettajana Malmössä. Poliittisen uransa jälkeen hän työskenteli myös YK:ssa.
## Lähteet
Karin Andersson

**Karin Elisabet Andersson** (8. lokakuuta 1918 Åsby – 20. heinäkuuta 2012 Veddige) oli ruotsalainen keskustapuolueen poliitikko. Hän toimi kansanedustajana vuosina 1971–1985 ja oli maahanmuutto- ja tasa-arvoministeri Thorbjörn Fälldinin II ja III hallituksessa 1979–1982. 

Andersson oli kotoisin maanviljelijäperheestä Hallannista. Vuonna 1947 hän aloitti toimittajana *[[Hallands Nyheter]]* -lehdessä, mutta muutti jo seuraavana vuonna Tukholmaan, jossa hän työskenteli Ruotsin maanviljelijöiden etujärjestön jäsenlehdessä *RLF-tidningenissä* ja opiskeli samaan aikaan sosionomiksi. Vuosina 1957–1960 hän oli töissä Sveriges Radiolla, silloiselta nimeltään Radiotjänst. Andersson aktivoitui keskustalaisessa kansanliikkeessä 1960-luvulla ja vuonna 1966 hänestä tuli Ruotsin keskustapuolueen naisjärjestön pääsihteeri sekä Tukholman kaupunginvaltuutettu – ensimmäisten pääkaupungin valtuustoon koskaan valittujen keskustalaisten joukossa. Vuonna 1971 hänet valittiin valtiopäiville, ja 1979 hän suostui pyyntöön ryhtyä ministeriksi. Maahanmuutto- ja tasa-arvoministerinä Andersson korosti Ruotsin velvollisuutta noudattaa kansainvälisiä sopimuksia turvapaikanhakijoiden ja pakolaisten oikeuksista. Hänen ministerikaudellaan myös perustettiin tasa-arvovaltuutetun virka.
## Lähteet

## Aiheesta muualla
Birgit Friggebo

**Birgit Friggebo** (s. 25. joulukuuta 1941) on ruotsalainen liberaalien poliitikko. Hän toimi asuntoministerinä Ola Ullstenin ja Thorbjörn Fälldinin hallituksissa vuosina 1978–1982 ja kulttuuriministerinä Carl Bildtin hallituksessa 1991–1994. Vuosina 1998–2003 hän oli Jönköpingin läänin maaherra. Friggebo muistetaan hänen vuonna 1979 aikaansaamastaan lakimuutoksesta, joka mahdollisti pienten piharakennusten rakentamisen ilman erillistä lupaa. Ne saivat lempinimen "friggebod".
## Lähteet

## Aiheesta muualla
* ''Birgit Friggebo'' Ruotsin valtiopäivien verkkosivuilla
Elsa Raven

**Elsa Raven** (oikealta nimeltään **Elsa Rabinowitz**, 21. syyskuuta 1929 – 2. marraskuuta 2020) oli yhdysvaltalainen näyttelijä. Hänet tunnetaan esimerkiksi *[[Paluu tulevaisuuteen]]* -elokuvasta, jossa hän esitti pysähtyneen kellotornin puolesta kampanjoivaa naista, sekä vuoden 1997 *[[Titanic (vuoden 1997 elokuva)|Titanic]]* -elokuvasta, jossa hän esitti matkustajaa Ida Strausia.

Raven syntyi vuonna 1929 Charlestonissa, Etelä-Carolinan osavaltiossa. Hän oli vanhempiensa Louis ja Rosalie Rabinowitzin neljäs lapsi. Hänen näyttelijänura alkoi New Yorkissa teatterissa. Ravenin ensimmäinen elokuva oli vuoden 1970 *The Honeymoon Killers*, minkä jälkeen hänellä oli useampia pieniä rooleja, kuten vuoden 1979 elokuvassa *[[Luojan tähden, paetkaa!]]* ja vuoden 1993 elokuvassa *[[Tulilinjalla]]*. Hänen viimeiseksi roolikseen jäi vuoden 2011 elokuva *Answer to Nothing*. Raven kuoli 91 vuoden iässä kotonaan Los Angelesissa 2. marraskuuta 2020.

## Lähteet
Elisabeth Holm

**Elisabeth Holm** (o.s. **Larsson**; 21. marraskuuta 1917 Karlstad – 26. kesäkuuta 1997 Karlskoga) oli ruotsalainen maltillisen kokoomuksen poliitikko. Hän toimi Ruotsin terveydenhoitoministerinä Thorbjörn Fälldinin II hallituksessa vuosina 1979–1981. Koulutukseltaan hän oli sairaanhoitaja.

## Lähteet
The Gazette

**The Gazette** voi tarkoittaa seuraavia:

* ''The Gazette'', Montrealissa ilmestyvä englanninkielinen sanomalehti
* the GazettE, japanilainen visual kei -yhtye.
Viljo Lehmussaari

**Viljo Antero Lehmussaari** (13. lokakuuta 1904 Turku – 23. joulukuuta 1984 Turku) oli suomalainen taidemaalari, taidegraafikko ja grafiikan ja piirustuksen opettaja.

Viljo Lehmussaaren vanhemmat olivat kultaseppä Karl Fredrik Lehmussaari ja Olga Katriina Sjöblom ja puoliso vuodesta 1937 kuvanveistäjä Rakel Jussila. Taidegraafikko Lauri Lehmussaari oli hänen veljensä. Viljo Lehmussaari kävi Turun Taideyhdistyksen piirustuskoulun 1919–1923 ja opiskeli Central School of Arts and Crafts -taideoppilaitoksessa Lontoossa 1928–1929 ja 1935. Suomeen palattuaan hän aloitti syksyllä 1930 Piirustuskoulun ensimmäisenä vakituisena grafiikan opettajana. Vuoden 1932 paikkeilla Lehmussaari hankki itselleen ateljeen, joka toimi keskuksena monille hänen oppilailleen ja ystävilleen, jotka halusivat tehdä vedoksia. Lehmussaarella oli ainutlaatuinen asema kaupungissa, sillä hän omisti yhden harvoista grafiikanprässeistä.

Lehmussaari oli Turun taideyhdistyksen piirustuskoulun grafiikan opettaja 1930–1933 ja 1947–1948 ja Turun suomalaisen lyseon piirustuksen opettaja 1947–1949. Turun Taidegraafikoiden jäsen ja johtokunnan jäsen Lehmussari oli 1933–1967 ja puheenjohtaja 1943–1967, Suomen Taidegraafikoiden jäsen ja johtokunnan jäsen 1934–1948 ja Turun taiteilijaseuran jäsen ja johtokunnan jäsen 1934–1937. Hänen teoksiaan on muun muassa Ateneumin taidemuseon ja Turun taidemuseon kokoelmissa.

## Lähteet

## Aiheesta muualla
*
* *Viljo Lehmussaari – turkulaisen grafiikan uranuurtaja*, 1985, Juhani Merilahti (julkaisussa *Suomen Turku*, 1985: 1, s. 16-22)
Lehmussaari

**Lehmussaari** on suomenkielinen sukunimi, joka on muun muassa seuraavilla henkilöillä:

* Lauri Lehmussaari (1895–1984), taidemaalari
* Leo Lehmussaari (1894–1917), taidemaalari
* Raija Lehmussaari (s. 1943),  tanssija, koreografi ja tanssinopettaja
* Viljo Lehmussaari (1904–1984), taidemaalari ja -graafikko, grafiikan ja piirustuksen opettaja, Lauri Lehmussaaren veli
Anton Nilsson (poliitikko)

**Anton Nilsson** (s. 24. syyskuuta 1989) on ahvenanmaalainen poliitikko. Vuosina 2019–2024 Nilsson oli europarlamentaarikko Nils Torvaldsin (RKP) sijainen. Vuoden 2019 vaaleissa Nilsson sai 8 447 ääntä, mikä oli ensimmäinen kerta, kun ahvenanmaalainen poliitikko valittiin Euroopan parlamentin varajäseneksi.

Nilsson toimii myös Ahvenanmaan maakuntahallituksen edustajana Brysselissä sekä ministerineuvoksena Suomen pysyvässä EU-edustustossa. Maaliskuussa 2024 Nilsson ilmoitti, että hän asettuu jälleen ehdolle Ruotsalaisen Kansanpuolueen edustajana 9. kesäkuuta 2024 pidettävissä europarlamenttivaaleissa. Nilsson on suorittanut Maastrichtin yliopistossa maisterin tutkinnon eurooppalaisista julkisasioista, ja hän on aiemmin toiminut Nils Torvaldsin erityisavustajana Euroopan parlamentissa ja työskennellyt Euroopan komissiossa meriasioiden parissa.

## Lähteet
Fincitec

**Fincitec** Oy oli vuonna 1986 perustettu Kemissä toiminut mikropiirien suunnittelu- ja testausyritys, jonka perustivat muutamat VTT:n Oulun Elektroniikkalaboratoriossa työskentelevät henkilöt Lapin lääninhallituksen aloitteesta ja alkutuella. Yritys oli Kemin ensimmäisiä elektroniikka-alalla. Yrityksellä oli toimisto myös Oulussa ja vuodesta 1997 lähtien alihankinta-yritys ARSmikro Tallinnassa. Vuoteen 1997 saakka yritys suunnitteli sekä standardi- että asiakaskohtaisia piirejä, mutta keskittyi asiakaskohtaisiin piireihin, kun Atmel osti yrityksen standardipiiritoiminnot.

Yritys suunnitteli ja testasi vähän tehoa kuluttavia integroituja (ASIC) piirejä erityisesti matkapuhelimiin, sykemittareihin jne. Asiakkaita olivat mm. ABB, Polar Electro ja Saab Combitech. Yrityksen suunnittelemat piirit valmistettiin eri piivalimoissa, mutta testaus tapahtui Fincitec Oy:ssä.

Vuonna 2002 Yhdysvaltalainen National Semiconductor osti Fincitec Oy:n ja ARSmikron. Myyntihetkellä enemmistön yrityksen osakekannasta omistivat Polar Electro ja siihen liittyvät yritykset. Myyntihetkellä vuonna 2002 Fincitec Oy:n ja sen tytäryrityksen ARSmikron palveluksessa oli yhteensä n. 50 henkilöä.

## Lähteet
Aki Parhamaa

**Aki Parhamaa** (9. maaliskuuta 1990 Tuusula – 8. huhtikuuta 2024 Helsinki) oli suomalainen kirjailija.

Ylioppilaaksi päästyään vuonna 2009 Parhamaa työskenteli apteekissa ennen kuin hän päätti keskittyä kirjoittamiseen. Parhamaan kiinnostus kirjoittamiseen heräsi elokuvakäsikirjoittamisen kursseilla, ja myöhemmin hän syventyi opintoihinsa viettäen aikaa Oxfordissa, jossa hän keskittyi elokuva- ja näytelmäkirjoittamiseen. Jo nuorena hän osoitti kiinnostusta elokuvamaailmaan, ja hänen aktiivisuutensa vei hänet jopa yhteyksiin elokuvamaailman vaikuttajiin, kuten Oscar-voittaja Christopher McQuarrieen, jonka *[[Epäillyt]]*-elokuvan käsikirjoitukseen liittyen hän teki kandidaatintutkielman. Hän suoritti humanististen tieteiden kandidaatin tutkinnon Jyväskylän yliopistossa vuonna 2017.

Yksi Parhamaan merkittävimmistä saavutuksista on näytelmä *Keltainen Gerbera*, joka sai ensi-iltansa Valtimonteatterissa vuonna 2016. Hän osallistui myös käsikirjoituksen luomiseen *Volume*-supersankarielokuvassa. Lisäksi hän on kirjoittanut nuorille suunnattuja teoksia, kuten *Beta*, *Glitch* ja *Replica*. Kirjailija Jens Lapidus toimi suurena innoittajana Parhamaalle kirjoittamisen saralla, ja hän kirjoittikin Lapiduksen innoittamana antologiaan *Kirja joka muutti elämäni* vuonna 2013. Parhamaa on kirjojen lisäksi käsikirjoittanut myös näytelmiä ja elokuvia. Parhamaan käsikirjoitukset ovat saavuttaneet menestystä kansainvälisissä käsikirjoituskilpailuissa ja saaneet huomiota lukuisissa Hollywoodin tuotantoyhtiöissä.

Parhamaan elämää varjosti jo varhain sairastuminen lastenreumaan, ja myöhemmin hänellä diagnosoitiin myös kuolemaan johtava keuhkofibroosi vuonna 2010.

## Lähteet

## Aiheesta muualla
*
Polyvinyylieetteri

**Polyvinyylieetteri** on polymeeri, jonka monomeeri on jokin vinyylieetteri. Ryhmän polymeerejä käytetään esimerkiksi liima-aineina ja pinnoitteiden valmistamiseen. 

## Ominaisuudet
Polyvinyylieetterit ovat termoplastisia polymeerejä. Ne ovat öljyjä, amorfisia ja tahmeita vahamaisia aineita tai kovia ja hauraita kiinteitä aineita molekyylimassasta, eetterisivuketjun haaroittuneisuudesta tai kiteisyysasteesta riippuen. Polymeerien sulamispiste on välillä 144–240 °C ja lasisiirtymälämpötila on −80 – −3 °C. Sivuketjun pidentyminen kasvattaa sulamispistettä ja laskee lasisiirtymälämpötilaa. Polyvinyylieetterit liukenevat useisiin orgaanisiin liuottimiin, esimerkiksi ketoneihin, estereihin ja aromaattisiin hiilivetyihin. Polymetyylivinyylieetteri liukenee myös veteen. Polyvinyylieetterit kestävät melko hyvin laimeiden happojen ja emästen vaikutuksia.

## Valmistus ja käyttö
Polyvinyylieetterien valmistuksessa käytetyimmät monomeerit ovat metyylivinyylieetteri ja etyylivinyylieetteri, mutta myös esimerkiksi isobutyylivinyylieetteriä, oktadekyylivinyylieetteriä,  trietyyleeniglykolidivinyylieetteriä tai 1,4-sykloheksaanidimetanolidivinyylieetteriä käytetään. Katalyyttinä polymerointireaktiossa on esimerkiksi booritrifluoridi, alumiinikloridi tai tina(IV)kloridi. Reaktio tapahtuu noin 90–100 °C:n lämpötilassa.

Polyvinyylieettereitä käytetään liimoina, teipeissä, pinnoitteina, vahoina, maalien ja musteiden täyteaineina sekä muovienpehmentiminä.

## Lähteet
Perteknetiumhappo

**Perteknetiumhappo** (HTcO4) on vedystä ja perteknetaatti-ionista koostuva epäorgaaninen happo. Se on hyvin vahva happo ja muistuttaa ominaisuuksiltaan perkloorihappoa (HClO4).

Perteknetiumhappoa voidaan valmistaa helposti jostain perteknetaattisuolasta, kuten kalium- tai ammoniumperteknetaatista, vetyä lisäävällä kationinvaihtajalla.

Perteknetiumhappoliuosta voidaan konsentroida keittämällä tai haihduttamalla vettä pois. Konsentroinnin myötä liuoksen väri ja ominaisuudet kuitenkin muuttuvat. Liuoksen konsentraation ollessa noin 4–5 M liuos alkaa muuttua kellertäväksi ja 7 M konsentraatiossa se on jo kirkkaan kanarialinnunkeltainen. 10 M konsentraatiossa liuos muuttuu hunajankaltaiseksi tummankeltaiseksi ja viskoosiksi seokseksi. Jos tummankeltaiseen liuokseen lisätään vettä, kellertävä väri vaalenee ja lopulta häviää, eikä liuokseen muodostu saostumia. Jos taas veden haihduttamista tummankeltaisesta liuoksesta jatketaan edelleen, liuos muuttuu tiilenruskeaksi ja sinne muodostuu tummaa sakkaa. Tumma sakka on todennäköisesti kidevedellistä teknetiumdioksidia (TcO2 · nH2O).

Keltainen väri on kuitenkin poikkeuksellinen siirtymämetalliyhdisteen liuokselle, jossa siirtymämetallikationilla ei ole *[[atomiorbitaali|d]]*-elektroneja, ja siitä voidaankin päätellä, että konsentraation muuttuessa liuoksessa tapahtuu muutoksia teknetiumin koordinoitumisessa ja hapetusasteessa, ja liuos on itse asiassa seos erilaisia teknetiumin, hapen ja vedyn yhdisteitä ja ioneja. Matalassa vesikonsentraatiossa perteknetiumhappo voi protonoida itsensä muodostaen hieman H2TcO4+-ioneja, jotka hajoavat TcO3+-ioneiksi ja vedeksi. TcO3+-ioni voi puolestaan reagoida liuoksessa olevan perteknetaatti-ionin (TcO4-) kanssa, jolloin muodostuu diteknetiumheptoksidia (Tc2O7). Liuoksen viskositeetin kasvu johtuu puolestaan vetysidosten muodostumisesta. Keltainen, viskoosi liuos sisältää todennäköisesti H5TcO6-yhdistettä.

Kiinteänä (luultavasti monohydraattina HTcO4 · H2O) perteknetiumhappo on kirkasta ja väritöntä kiteistä ainetta. Se muodostaa kuitenkin hitaasti jotain purppuranpunaista ja haihtuvaa yhdistettä, joka todennäköisesti on diteknetiumpentoksidia (Tc2O5). Vesiliuoksessa punertava yhdiste hajoaa muodostaen lähinnä hydratoitunutta teknetiumdioksidia (TcO2 · nH2O) ja diteknetiumheptoksidia (Tc2O7). Kiinteä, kiteinen perteknetiumhappo sulaa noin 118°C lämpötilassa.

## Lähteet
* 

## Aiheesta muualla
Britt Mogård

**Britt Emma Tora Mogård** (o.s. **Östlund**; 9. marraskuuta 1922 Oppåker – 17. heinäkuuta 2012 Ösmo) oli ruotsalainen opettaja ja maltillisen kokoomuksen poliitikko. Hän oli kansanedustaja vuosina 1969–1983 ja toimi Thorbjörn Fälldinin I ja II hallituksen kouluministerinä vuosina 1976–1978 ja 1979–1981. Vuosina 1983–1988 hän oli Kronobergin läänin maaherra.

## Lähteet
Hansakonttori

**Hansakonttori** oli keskiaikaiseen hansaliittoon kuuluneiden kaupunkien perustama ja vieraan valtion alueella sijainnut kauppa-asema, johon varastoitiin kauppatavaroita. Tärkeimmät hansakonttorit sijaitsivat Bruggessa, Lontoossa, Bergenissä, Visbyssä ja Novgorodissa. Hansakonttori muodosti tavallisesti asemakaupungissaan aidatun ja vartioidun kaupunginosan, johon ulkopuolisilla ei ollut asiaa. Hansakonttorissa hansakauppiaat saattoivat myös asua talven yli, jolloin he valitsivat keskuudestaan ne kauppiaat, jotka valvoivat varastoituja tavaroita.

## Lähteet
Lemming (elokuva)

**Lemming** on vuonna 2005 ensi-iltansa saanut Dominik Mollin ohjaama ranskalainen psykologinen jännityselokuva, jonka pääosissa ovat Laurent Lucas, Charlotte Gainsbourg, Charlotte Rampling ja André Dussollier.

*Lemming* sai ensi-iltansa Ranskassa 11. toukokuuta 2005, jolloin se sekä ensiesitettiin Cannesin elokuvajuhlien avajaiselokuvana että julkaistiin elokuvateattereissa. Cannesin elokuvajuhlilla elokuva kilpaili pääkilpailusarjassa, jossa se oli ehdolla parhaan elokuvan Kultaisen palmun saajaksi. Charlotte Rampling sai roolisuorituksestaan parhaan naissivuosan César-ehdokkuuden.

## Juoni

Alain Getty ja hänen vaimonsa Bénédicte ovat juuri muuttaneet uuteen kaupunkiin, josta Alain on saanut lupaavan työpaikan. He kutsuvat Alainin pomon Richard Pollockin vaimonsa Alicen kanssa illalliselle. Alain ja Bénédicte ovat todellinen mallipariskunta, mutta Pollockit ovat täysin eri maata. Illallinen saakin nopean lopun riidan merkeissä. Seuraavana päivänä Alain löytää keittiön tiskialtaan putkesta kuolleen jyrsijän, joka näyttää sopulilta. Pikkuhiljaa tämä löytö ja edellisillan dramaattiset tapahtumat alkavat linkittyä toisiinsa, ja tapahtumien seuraukset vievät Alainin ja Bénédicten traagiselle psykologiselle matkalle.

## Näyttelijät

## Vastaanotto

*Lemming* on saanut elokuvakriitikoilta lähinnä myönteisiä arvioita. Rotten Tomatoes -sivuston mukaan 72 prosenttia kriitikoista on antanut elokuvalle positiivisen arvosanan 6,7/10 keskiarvolla. Keräys perustuu 47 arviointiin, joista 34 ovat ”tuoreita” ja 13 ”mätiä”. Yli 5 000 käyttäjästä 62 prosenttia on antanut elokuvalle myönteisen arvosanan 3,4/5 keskiarvolla. Metacritic-sivuston mukaan 16 arvostelun perusteella elokuva on saanut 65 pistettä sadasta mahdollisesta. AlloCiné-sivuston mukaan 22 ranskalaislehdistön kriitikon arvostelun perusteella elokuva on saanut keskiarvoksi 3,7/5. AlloCinén yli 1 300 käyttäjää on antanut elokuvalle keskiarvon 2,5/5.

*Lemming* keräsi Ranskassa teatterilevityksensä aikana lähes puoli miljoonaa katsojaa ja tuotti 2,9 miljoonaa dollaria. Maailmanlaajuisesti elokuva tuotti 3,6 miljoonan dollarin lipputulot.

## Lähteet

## Aiheesta muualla

* Virallinen sivusto 
*
St. Paul’s Bay

**Saint Paul’s Bay** () on väkiluvultaan Maltan suurin kunta. Sen asukasluku oli 29&nbsp;097 vuonna 2019. St. Paul’s Bay on suosittu turistikohde, ja kunnan alueella sijaitsee paljon ravintoloita, baareja ja kauppoja. 

Kunta sai nimensä Paavalin haaksirikosta, joka tarinan mukaan tapahtui Pyhän Paavalin saaren lähellä Paavalin ollessa matkalla Caesareasta Roomaan.

## Lähteet

## Aiheesta muualla
Boufarik

**Boufarik** () on kaupunki ja piirikunnan keskus Blidan maakunnassa Algeriassa. Se sijaitsee Mitidjan tasangolla 15 kilometriä Blidasta koilliseen. Boufarikin kunnassa oli vuoden 2008 väestönlaskennan mukaan 71&nbsp;400 asukasta.

Boufarikin kunnan pinta-ala on 50,94 neliökilometriä. Se rajoittuu pohjoisessa Tessala El Merdjan, idässä Ouled Chebelin ja Cheblin, etelässä Bouinanin, Soumaan ja Guerouaoun ja lännessä Beni Meredin ja Ben Khelifin kuntiin.

Boufarik on tunnettu markkinapaikkana 1500-luvulta lähtien. Ranskalaiset perustivat sinne vuonna 1835 varuskunnan, jonka ympärille syntyi eurooppalainen maataloussiirtokunta.

Kaupungin kautta kulkee Algerista länteen johtava valtatie A1 sekä Algerin ja Oranin välinen rautatie. Sen ympärillä levittäytyy maatalousalue, jossa viljellään varsinkin hedelmiä. Boufarik tunnetaan Orangina-virvoitusjuoman synnyinpaikkana. Kaupungin lähellä on Algerian ilmavoimien tukikohta.

## Lähteet
Juujärvi (järvi)

**Juujärvi** on samannimisen kylän itäpuolella sijaitseva saareton järvi ja Kemijoen laajentuma. Sen pinta-ala on kolme neliökilometriä. Etäisyys Kemijärven keskustasta on noin 35 kilometriä etelään ja Rovaniemeltä noin 72 kilometriä itään.

## Maantiede
Kemijoki virtaa Juujärveen pohjoisesta Kemijärveltä ja jatkuu Juujärveltä länteen. Juujärven kaakkoisosan Juuperään laskee Juujoki kaakosta ja Siikajoki idästä. Länsiosan leveäsuiseen Etanalahteen laskee Etanaoja lännestä ja pohjoisosan Ulittamukkaan laskee Päiväjoki luoteesta. Juujärven kylän kulttuurimaisema hallitsee järven länsirantaa, itäranta puolestaan on luonnonsuojelualuetta, jota hallitsevat Juuvaara ja Kotavaara.

Juujärvi (65.231.2.001) kuuluu Juujärven alueeseen (65.231), joka on kolmannen jakovaiheen vesistö Kemijoen vesistössä (65). Toinen jakovaihe on Pirttikosken vl:n alue (65.23) ja ensimmäinen on Keski-Kemijoen alue (65.2). Juujärven alueella on yksitoista vähintään hehtaarin laajuista vakavettä, joista Juujärvi on laajin. Toiseksi laajin on Listimäjärvi.

## Lähteet
Anna Agusti-Panareda

**Anna Agusti-Panareda** on englantilainen meteorologi ja fyysikko. Hän työskentelee Euroopan keskipitkien sääennusteiden keskus ECMWF:ssa Copernicus-ohjelman parissa, missä hän vastaa pitkäikäisten kasvihuonekaasujen kuten hiilidioksidin ja metaanin mallintamisesta Integrated Forecasting System -mallissa. Hänen ammatillinen kiinnostuksensa ulottuu hiilen kierron eri osiin, sekä luonnolliseen kiertoon ekosysteemeissä että ihmisen toiminnan aiheuttamiin päästöihin. Numeerisen mallintamisen alalla hän on tehnyt sekä maanpinnan mallintamista että kasvihuonekaasujen inversiolaskentaa.

Agusti-Panareda suoritti laskennallisen fysiikan maisterintutkinnon Edinburghin yliopistossa ja väitteli tohtoriksi meteorologiasta Readingin yliopistosta.

## Lähteet
Marie-Catherine d' Aulnoy

**Marie-Catherine d'Aulnoy** (1650 – 14. tammikuuta 1705 Pariisi) on ranskalainen kirjailija joka on tunnettu saduistaan. Häntä pidetään ranskankielisen satua tarkoittavan termin *contes de fées* (sananmukaisesti *[[haltija]]tartarina*) keksijänä. Termi tulee hänen vuonna 1698 julkaiseman satukokoelman nimestä.

## Lähteet
Jääkiekon nuorten maailmanmestaruuskilpailut 2026

**Jääkiekon nuorten maailmanmestaruuskilpailut 2026** olivat 50. jääkiekon alle 20-vuotiaiden MM-kilpailut. Ne järjestettiin Yhdysvalloissa, Minneapolisin sekä Saint Paulin kaupungeissa Minnesotan osavaltiossa. 

Turnauksen voitti Ruotsi voittamalla Tšekin loppuottelussa maalein 4–2. Pronssia vei Kanada voittamalla pronssiottelussa Suomen. 

## Joukkueet

;Lohko A
*  **(I)**
* 
*  
* 
* 

;Lohko B
* 
* 
* 
* 
* 

Lähde:

## Otteluareenat

## Pelitapa
Turnauksessa pelasi kymmenen joukkuetta, kahteen lohkoon jaettuna. Alkusarjan neljä parasta molemmista lohkoista jatkoi turnauksen puolivälieriin. Lohkojen viimeiseksi sijoittuneet pelasivat karsintaottelun, jonka häviäjä putosi kisojen 1. divisioonaan.

## Alkusarjan ottelut
### A-lohko

### B-lohko

### Karsintaottelu

## Pudotuspelit

Lohkosijoitukset ennen pudotuspelejä:

**A-lohko**

**B-lohko**

### Puolivälierät

### Välierät

### Pronssiottelu

### Loppuottelu

## Palkinnot
*Johtajiston valitsemat parhaat pelaajat:
**Paras maalivahti:  Love Harenstam
**Paras puolustaja:  Adam Jiříček
**Paras hyökkääjä:  Anton Frondell

*Median valitsemat parhaat pelaajat:
**Arvokkain pelaaja:  Vojtěch Čihař
**Maalivahti:  Love Harenstam
**Puolustajat:  Zayne Parekh /  Tomas Galvas
**Hyökkääjät:  Michael Hage /  Anton Frondell /  Vojtěch Čihař
Lähde: 

## Lähteet

* 
*  

### Viitteet
Kärväsjärvi

**Kärväsjärvi** on matala metsäjärvi Kemijärven länsiosassa. Sen pinta-ala on 1,4 neliökilometriä. Etäisyys Kemijärven keskustasta on noin 29 kilometriä länsilounaaseen ja Rovaniemeltä noin 49 kilometriä itäkoilliseen. Järvi laskee Misilammen kautta Misijärveen.

## Maantiede
Kärväsjärven pääaltaan pituus kaakosta luoteeseen on noin 2,3 kilometriä. Melko mutkaisen rantaviivan pituus on 13&nbsp;035 metriä. Kärväsniemi jakaa järven eteläosan lounaiseen Pikkuselkään ja kaakkoiseen Kärväsperään. Länsirannan Pitkäniemen eteläpuolella sijaitsee Uopajanperä, josta työntyy kapea ja matala vesialue luoteeseen. Noin kymmenesosa Kärväsjärvestä on vähintään kuusi metriä syvä. Laajin syvänne sijaitsee järven itäosassa ja sen alueella on myös syvin piste, runsaat kymmenen metriä.

Kärväsjärven saariluku on kahdeksan. Saaret ovat yli aarin mutta selvästi alle hehtaarin laajuisia. Niillä ei ole karttanimiä. Järven rannat ovat metsämaata. Kärväsjärveen laskee Pirttijoki koillisesta Pirttijärveltä (196,6 metriä mpy). Aivan Kärväsjärven pohjoispuolella sijaitsee Iso Mustalampi (170,3 metriä mpy). Järvien välisen kannaksen kapein kohta on noin 80 metriä ja siitä virtaa uoma Kärväsjärveen. Kannaksen poikki kulkee vähäinen maantie. Kärväsjärven luusua sijaitsee Pikkuselällä, joka kapenee Kärväsjoeksi, joka laskee kaakkoon Misilampeen (166,0 metriä mpy). Misilampi laskee etelään Misijärveen (163,6 metriä mpy).

Kärväsjärven vesitilavuus on 3&nbsp;936&nbsp;000 kuutiometriä.

Kärväsjärvi (65.798.1.007) kuuluu Misijoen alueeseen (65.798), joka on kolmannen jakovaiheen vesistö Kemijoen vesistössä (65). Toinen jakovaihe on Vianjoen valuma-alue (65.79) ja ensimmäinen on Raudanjoen valuma-alue (65.7). Kärväsjärvi on Misijärven jälkeen laajin Misijoen alueen 90:stä vähintään hehtaarin laajuisesta vakavedestä. Kolmanneksi laajin on Kurttajärvi. Sen pinta-ala on noin neliökilometrin. Yli puolen neliökilometrin laajuisia vedenkokoumia ovat niin ikään Saarijärvi, Kivijärvi ja Mäki-Särkijärvi.

Suomessa on toinenkin Kärväsjärvi (14.731.1.010). Se sijaitsee Pohjois-Savon Pielavedellä noin 375 kilometriä Kemijärven Kärväsjärveltä etelään.

## Lähteet
Jia Chen

**Jia Chen** on Saksassa työskentelevä ympäristötekniikan tutkija.  Hän on vuodesta 2015 Technische Universität Münchenissa ympäristön mittausten ja mallinnuksen professori.

Jia Chenin tutkimus keskittyy ilmastonmuutokseen ja kaupunkien ilmansaasteisiin. Hän kehittää uusia optisia mittalaitteita, menetelmiä ja ilmakehän malleja kasvihuonekaasupäästöjen paikallistamiseksi ja kvantifioimiseksi sekä ilmansaasteiden kierron ymmärtämiseksi kaupunkiympäristöissä.

Chen opiskeli sähkötekniikan diplomi-insinööriksi Karlsruher Institut für Technologiessa ja väitteli Technische Universität Münchenissa. Sen jälkeen hän teki jatko-opintoja Harvardissa ja palasi Saksaan.

Vuonna 2024 Chen valittiin IPCC:n työryhmään, joka laatii erillisraporttia ilmastonmuutoksesta kaupungeissa.

## Lähteet
Kokkolan Armon kappeli

**Armon kappeli** on Kokkolassa sijaitseva Suomen Luterilaisen Evankeliumiyhdistyksen (SLEY) omistama toimintakeskus. Armon kappeli sijaitsee Kokkolan keskustassa osoitteessa Kaarlelankatu 4. Tiloissa toimii SLEY:n Keski-Pohjanmaan piiri. Armon kappeli toimii entisessä bingohallin tiloissa joka on saneerattu rukoushuoneeksi. Rukoushuonekäytössä kappelissa on paikat 300 hengelle. Armon kappeli otettiin käyttöön 30. lokakuuta 2016. Kappelin siunasi käyttöön SLEY:n toiminnanjohtaja Tom Säilä.

## Katso myös

* Uskonto Kokkolassa
* Uskonto Keski-Pohjanmaalla

## Lähteet

## Aiheesta muualla
* Armon kappelin verkkosivusto
Vaasan Luther-talo

**Vaasan Luther-talo** on Vaasassa sijaitseva Suomen Luterilaisen Evankeliumiyhdistyksen (SLEY) omistama toimintakeskus. Luther-talo sijaitsee Vaasan keskustassa osoitteessa Kirkkopuistikko 10. Tiloissa toimii SLEY:n Etelä-Pohjanmaan piiri. Vaasan Luther-talo on rakennettu vuonna 1930 ja vihitty käyttöön saman vuoden tuomiosunnuntaina. Vuonna 1965 talossa tehtiin putkiremontti. Vuonna 2018 rakennuksessa purettiin kirkkosalin lattia ja sen alle valettiin uusi betonilaatta.

## Lähteet

## Aiheesta muualla
* Vaasan Luther-talon verkkosivusto
Hyvinkään Luther-talo

**Hyvinkään Luther-talo** on Hyvinkäällä sijaitseva Suomen Luterilaisen Evankeliumiyhdistyksen (SLEY) omistama toimintakeskus. Luther-talo sijaitsee Hyvinkään keskustassa osoitteessa Harjukatu 1. Tiloissa toimii SLEY:n Uudenmaan piiri. Rukoushuonetoimikunta osti Usminkadun varteen siirretyn huvilan kunnostaen sen rukoushuoneeksi vuonna 1931. Rukoushuoneen jälkeen tontille rakennettiin omakotitalo, jossa asui muun muassa piirisihteeri. Hyvinkään osaston Luther-talo ja läheiset rivitalot valmistuivat Harjukadulle vuonna 1990.

## Lähteet

## Aiheesta muualla
* Hyvinkään Luther-talon verkkosivusto
Einar Kahelin

**Einar Gabriel Kahelin** (22. huhtikuuta 1879 Jyväskylä – 14. marraskuuta 1937 Parainen) oli suomalainen insinööri ja yritysjohtaja.

Einar Kahelinin vanhemmat olivat lyseon rehtori Karl Henrik Kahelin ja Agnes Charlotta Aejmelaeus. Hän pääsi ylioppilaaksi 1897 Jyväskylän lyseosta ja suoritti kemisti-insinööritutkinnon Polyteknillisessä opiston kemialliselta linjalta 1902. Kahelin opiskeli sitten vielä vuoden ajan Mustialan maanviljelysopistossa 1902–1903.

Kahelin oli aluksi syksyllä 1902 lyhyen aikaa toimessa Henry Kerkelän kultakaivosyrityksessä Inarin Hangasojalla. Vuonna 1903 hän siirtyi Bakuun S. J. Feigl & Co. kemiallisten tehtaitten johtajaksi. Hän oli Bakussa Nobel-veljesten kemian tehtaiden teknillisenä johtajana 1909–1914 ja varsinaisena johtajana 1914–1918. Venäjän vallankumouksen jälkeen Suomeen palattuaan hän oli Paraisten Kalkkivuori Oy:n palveluksessa ensin apulaisjohtajana ja vuodesta 1921 yhtiön Helsingin osaston isännöitsijänä. Viimeksi hän toimi Paraisilla yhtiön varajohtajana 1930–1937.

Kahelin kuului Valtion rikkihappo- ja superfosfaattitehtaan, Valtion kivääritehtaan ja Valtion ruutitehtaan johtokuntiin, taloudelliseen puolustusneuvostoon ja typpikomiteaan. Hän kuului Suomen Teollisuusliiton, Suomen Betoniyhdistyksen ja Sementtiyhdistyksen johtoon ja hän oli Suomen Rakennusaineteollisuuden Työnantajaliiton hallituksen ja Suomen Rakennusteollisuuden Keskusvaltuuston puheenjohtajana ja oman alansa teollisuutensa edustajana ja hallituksen varamiehenä Suomen Työnantajain Keskusliitossa.

Kahlein harrasti musiikkia ja kuorolaulua. Hän oli Laulumiesten puheenjohtajana 1930–1931.

Einar Kahelin oli naimisissa 1905–1919 Greta Candelinin kanssa. Avioeron jälkeen hän meni naimisiin vuonna 1919 Katy Alice Öbergin kanssa. 

## Lähteet
Rapsody

**Marlanna Evans** (s. 21. tammikuuta 1983 Snow Hill, Pohjois-Carolina), taiteilijanimeltään **Rapsody**, on yhdysvaltalainen hip hop -artisti. Hänet tunnetaan monimutkaisista riimeistään, vertauskuvallisuudesta sekä sanaleikeistä. Uransa alussa hän teki yhteistyötä muun muassa Erykah Badun ja Talib Kwelin kanssa sekä vieraili Kendrick Lamarin albumin *[[To Pimp a Butterfly]]n* (2015) kappaleella ”Complexion (A Zulu Love)”.

Rapsody solmi levytyssopimuksen tuottaja 9th Wonderin yhtiön It’s A Wonderful World Music Groupin kanssa vuonna 2008. Hänen ensiialbuminsa *[[The Idea of Beautiful]]* julkaistiin vuonna 2012. Rapsody solmi levytyssopimuksen Jay-Z:n yhtiön Roc Nationin kanssa vuonna 2016. Hänen toinen studioalbumi, *[[Laila’s Wisdom]]*, julkaistiin syksyllä 2017 ja se oli kahdesti Grammy-ehdokaana parhaan rap-albumin ja parhaan rap-kappaleen kategorioissa. Hänen kolmas studioalbumi, *[[Eve (Rapsodyn albumi)|Eve]]*, julkaistiin vuonna 2019 ja se sai ylistystä musiikkikriitikoilta.

## Diskografia
### Studioalbumit
* 
* 
* 
* 
### EP:t
* 
* 
* 
* 
* 
* 
* 
### Mixtapet
* 
* 
* 
* 

## Lähteet

## Aiheesta muualla
* Kotisivut
Sig (Algeria)

**Sig** () on kaupunki ja piirikunnan keskus Mascaran maakunnassa Algeriassa. Se sijaitsee samannimisellä tasangolla 45 kilometriä Mascarasta luoteeseen. Sigin kunnassa oli arviolta 87&nbsp;100 asukasta vuonna 2018.

Sigin kunnan pinta-ala on 125 neliökilometriä. Se rajoittuu pohjoisessa Ras El Aïn Amirouchen, idässä Bou Hennin, etelässä Chorfan ja lännessä El Gaadan ja Oggazin kuntiin. Sigin tasanko on osa Mactan kosteikkoaluetta. Kaupungin eteläpuolella kohoavat Beni Chougranen vuoret.

Paikkakunta tunnettiin roomalaisaikana nimellä Tasacorra. Ranskalaiset perustivat sinne vuonna 1845 maataloussiirtokunnan, joka sai nimen Saint-Denis-du-Sig.

Sigin kautta kulkevat maantiet RN4 ja RN97 sekä Algerin ja Oranin välinen rautatie. Kaupungissa on elintarvike- ja rakennustarviketeollisuutta. Ympäröivällä keinokastelualueella viljellään viljaa, puuvillaa, pellavaa, tupakkaa, viinirypäleitä ja oliiveja.

## Lähteet
Jorma Markkula

**Jorma Olavi Markkula** (2. lokakuuta 1945 Ypäjä – 29. helmikuuta 2024 Tampere) oli suomalainen teatteriohjaaja ja näyttelijä. Hän työskenteli Seinäjoen kaupunginteatterissa 1980-luvulla. Vuosina 1981–1983 hän toimi Kymen läänintaiteilijana. Markkula työskenteli myös vapaana taiteilijana ja näytteli sivuosia useissa elokuvissa.

## Ura
Kansakoulunopettaja Lauri Jooseppi Markkulan ja Rauni Annikki Piessan perheeseen syntynyt Jorma Markkula opiskeli Tampereen yliopiston draamastudiolla 1966–1971. Sitä ennen hän oli toiminut *[[Forssan Lehti|Forssan Lehden]]* toimittajana 1965–1966. Markkulan ensimmäinen teatterialan kiinnitys oli ohjaaja-näyttelijänä Kajaanin kaupunginteatterissa 1971–1973. Sitä seurasi useita parin vuoden kiinnityksiä ja näyttelijä-ohjaajan kiinnitys Seinäjoen kaupunginteatteriin 1983–1989.

Markkulan roolitehtäviä olivat muun muassa tuomari Soratie (*[[Juurakon Hulda]]*), Ahrolan Paavo (*[[Miehen tie]]*) ja Claudius (*[[Hamlet]]*). Hänen ohjauksiaan olivat muun muassa *Murhataanpa Bobrikov*, *[[Niskavuoren Heta (näytelmä)|Niskavuoren Heta]]* ja *[[Windsorin iloiset rouvat]]*.

Markkula näytteli 24 elokuvassa vuosina 1981–2013. Yli puolet niistä on lyhytelokuvia, joista tunnetuimpiin lukeutunee Heikki Kujanpään ohjaama *[[Pieni pyhiinvaellus]]* (2000). Markkulan debyytti valkokankailla oli Tapio Suomisen ohjaama *[[Syöksykierre]]* (1981). Markkulan elokuvaroolit olivat pieniä sivuosia, usein vailla roolihenkilön nimeä.

Markkula toimi Joensuun korkeakoulun vs. taideaineiden lehtorina 1979–1980. Aiemmin hän oli opettanut muun muassa Ruoveden, Jämsän ja Pirkkalan Kansalaisopistoissa.

Markkulan aviopuolisoista mainittakoon näyttelijä Marja-Sisko Aimonen. Vuonna 1970 alkanut liitto päättyi eroon 1973.

## Valikoitu filmografia
*''Syöksykierre'' (1981)
**[[Arvottomat]]* (1982)
*''Pieni pyhiinvaellus'' (2000)
*''Badding'' (2000)
*''Mosku – lajinsa viimeinen'' (2003)

## Lähteet
*
*
*

### Viitteet

## Aiheesta muualla
*Jorma Markkula Ilona-tietokannassa
*Yle: Kaikki eivät pelänneet Eino Salmelaista
*Kritiikin uutiset: KOM valjasti kritiikin vai päinvastoin
Korschenbroich

**Korschenbroich** on kaupunki Nordrhein-Westfalenin osavaltiossa Saksan länsiosassa. Se on osa Rein–Ruhrin metropolialuetta ja siten useiden suurkaupunkien, kuten Mönchengladbachin, vaikutuspiirissä.

## Maantiede
Korschenbroich sijaitsee Ala-Reinin alangolla Nordrhein-Westfalenin länsiosassa kuutisen kilometriä Mönchengladbachista itään ja noin 20 kilometriä Düsseldorfista länteen. Korschenbroichin länsipuolitse virtaa Niers, joka on Maasin 113-kilometrinen sivujoki.

## Historia
Nykyisen Korschenbroichin alueella on asuttu jo esihistoriallisena aikana. Roomalaiset valloittivat Gallian 50-luvulla eaa. ja toivat mukanaan kulttuurinsa. Korschenbroich oli osa Germania Inferioria (Niedergermanien). 400-luvulla jaa. frankit ottivat jalansijaa alueella. Paikkakunnista Korschenbroich, Pesch, Glehn, Liedberg ja Kleinenbroich on ensimmäiset kirjalliset maininnat 1100-luvulta. Korschenbroich maintaan ensi kerran 1127 muodossa Crismeke. Keskiaikana alkanut feodalismi vallitsi alueella aina Ranskan vallankumoukseen saakka. Aikakaudelta jäi muistoksi muun muassa Myllendonkin suvun vesilinna (Schloss Myllendonk), joka edustaa gotiikan ja barokin arkkitehtuuria sekä Schloss Liedberg eli Liedbergin linna. Korschenbroichin kylät liitettiin Preussiin 1816 ja toisiinsa 1975. Kaupunkioikeudet Korschenbroich sai 1981.

Korschenbroich kärsi laajoja pommitustuhoja toisen maailmansodan aikana. Vuonna 1504 valmistunut St. Andreas -kirkon torni säästyi tuhoilta ja jäi paikalliseksi maamerkiksi.

## Talous ja liikenne
Korschenbroichin huomattavia yrityksiä on muun muassa erityyppisiin venttiileihin erikoistunut Sempell ja rakennusalan firma Syr. Paikallinen olutpanimo on Bolten-Brauerei, jonka historia alkaa vuodesta 1266. Kaupungin molemmat rautatieasemat, Korschenbroich ja Kleinenbroich, sijaitsevat rataosuudella Mönchengladbach–Düsseldorf. Maantieliikenteen yhteyksiä ovat Bundesstraße 7 ja 230. Lähimmät moottoritiet ovat BAB 44, BAB 46, BAB 52 ja BAB 57.

## Lähteet

## Aiheesta muualla
*Korschenbroich, Nordrhein-Westfalen, Saksa — Sunrise, Sunset, and Daylength
Jenő Zichy

**Jenő (Eugen) Zichy** (1837–1906) oli unkarilainen kreivi, vuodesta 1862 valtiopäivämies. Hän toimi Unkarin politiikassa ja etenkin talouselämässä. Hän vaikutti Unkarin teollisuuden kehittymiseen muun muassa Unkarin yleisen teollisuusyhdistyksen puheenjohtajana. Vasta myöhemmällä iällään hän kiinnitti huomiota Unkarin esihistoriaa koskeviin kysymyksiin, joiden selvittelemiseksi hän, yhdessä ammattitutkijoiden kanssa, kävi Aasiassa kolmella tutkimusmatkalla, 1892, 1895–1896 ja 1897–1898. Matkoja ja niiden tuloksia selostetaan julkaisuissa *Voyages au Caucase et en Asie Centrale* (1897) ja *Dritte asiatische Forschungsreise des Grafen Zichy* (1900–1905). Jälkimmäiseen sisältyy muun muassa József Pápayn *Sammlung ostjakischer Volksdichtungen*, Béla Póstan *Régészeti tanulmányok az orosz földön* ('Muinaistieteellisiä tutkimuksia venäläisalueella') ja János Jankón *A magyar halászat eredete* ('Unkarilaisen kalastuksen alkuperä'). Zichy lahjoitti runsaat ja arvokkaat kansatieteelliset kokoelmansa ja niitä varten rakennuttamansa museorakennuksen Budapestin kaupungille.

Zichyn rahoittamiin unkarilaisten alkuperää koskeviin tutkimuksiin osallistui myös suomalainen U. T. Sirelius János Jankón tutkimustyön kautta.

## Lähteet

## Aiheesta muualla
Ruth Bernhard

**Ruth Bernhard** (14. lokakuuta 1905 Berliini, Saksa – 18. joulukuuta 2006 San Francisco, Kalifornia, Yhdysvallat) oli yhdysvaltalainen valokuvaaja, joka tunnetaan erityisesti alastontutkielmistaan. Hän pyrki alastonvalokuvissaan voimakkaalla valon ja varjon käytöllä luomaan selkeitä muotoja.

## Ura
Ruth Bernhard syntyi Berliinissä 1905. Hänen isänsä oli tunnettu graafinen suunnittelija Lucian Bernhard. Ruth kävi Berliinissä kahden vuoden ajan taideakatemiaa, mutta muutti vuonna 1927 New Yorkiin.

Bernhard teki vuonna 1929 lyhen aikaa töitä *[[The Delineator]]* -lehden valokuvausosaston johtajan Ralph Steinerin pimiöavustajana mutta sai potkut oltuaan ujostelemattoman epäkiinnostunut tehtävästä. Bernhard osti viimeisen palkkansa avulla oman kameran ja kuvausvarusteita. Hän alkoi toimia freelancer-valokuvaajana.

Bernhardin valokuva ”Lifesavers” herätti *[[Vogue]]n* taiteellisen johtajan Mehemed Fehmy Aghan mielenkiinnon, ja tämä auttoi vuonna 1931 Bernhardin valokuvan *Advertising Artiin*. Bernhard sai tämän jälkeen toimeksiantoja mainostoimistoilta ja teollisuusmuotoilun parista.

Bernhard tapasi 1935 Edward Westonin ja muutti tämän innoittamana Kaliforniaan. Hän oli vakuuttunut Westonin töistä ja valokuvauksen taiteellisista mahdollisuuksista. Hän alkoi valokuvata asetelmia ja alastonkuvia. Bernhardin ajan kuviin kuuluu myös muun muassa ”Doll's Head”, joka on surrealistisen valokuvataiteen malliesimerkkejä.

Bernhard muutti vuonna 1939 takaisin New Yorkiin, mutta palasi kahdeksan vuoden päästä Kaliforniaan, missä hän kohosi valokuvauksen West Coast -liikkeen johtaviin taiteilijoiden joukkoon. Hän kuului muun muassa Westonin, Ansel Adamsin, Minor Whiten, Imogen Cunninghamin, Wynn Bullockin ja Dorothea Langen kanssa f/64-ryhmään.

Bernhard aloitti 1967 pitkän uran opettajana, ja hän opetti muun muassa Utahin osavaltionyliopistossa, Kalifornian yliopiston jatkokoulutuksessa, Berkeleyn yliopistossa ja San Franciscon yliopistossa.

## Yksityiselämä
Bernhard kertoi Margaretta Mitchellin kirjoittamassa elämäkerrassa avoimesti yksityiselämästään. Hänellä oli elämänsä aikana useita suhteita sekä naisiin että miehiin. Hän aloitti 1940-luvun alussa kymmenisen vuotta kestäneen suhteen taiteilija ja muotoilija Eveline Phimisterin kanssa. Kymmenen vuotta itseään nuoremman ilmavoimien everstin Price Ricen kanssa Bernhard oli yhdessä vuodesta 1967 Ricen kuolemaan 1999.

Bernhard kuoli joulukuussa 2006 luonnollisiin syihin kotonaan San Franscisossa.

## Tyyli
Bernhard tunnetaan parhaiten draamaattisesti valaistuista alastontutkielmistaan. Hän kertoi itse, että hänen tavoitteenaan oli valoilla ja varjoilla yksinkertaistaa esitystä ja painottaa muotojen selkeyttä. Bernhard loi valokuvissaan abstrakteja muotoja ja veistoksillisia kokonaisuuksia. Hänen tunnetuimpia teoksiaan on *Two Forms* (1962), jossa kaksi alastonta naista on painautunut toisiaan vastaan.

Bernhard otti lähes kaikki kuvansa studiossa, ja hän oli hyvin tarkka sommittelusta. Hän saattoi yhtä valokuvaa varten tehdä usean päivän ajan sopivaa sommittelua.

## Lähteet
Ordo urbium nobilium

**Ordo urbium nobilium**, myös *Clarae urbes*, on Ausoniuksen kirjoittama antiikin aikainen latinankielinen runo, joka kuvaa Rooman valtakunnan merkittävimpiä kaupunkeja ja asettaa ne merkittävyysjärjestykseen. Sen runomittana on daktyylinen heksametri.

## Historia

Ausonius eli ja kirjoitti 300-luvulla. Runo *Ordo urbium nobilium* ajoitetaan usein kirjoitetuksi noin vuosina 388–390. Ajoitus perustuu muun muassa siihen, että Aquileian kuvaus mainitsee keisari Maximuksen kuoleman kaupungissa vuonna 388. Ausoniuksen synnyinkaupungin Burdigalan kuvaus puolestaan mainitsee hänen oman konsuliutensa, joka ajoittuu vuoteen 379. On kuitenkin katsottu, että runo olisi alun perin kirjoitettu jo aiemmin, mahdollisesti jo noin vuonna 350, ja maininnat tämän jälkeisistä merkittävistä tapahtumista olisi lisätty siihen myöhemmin. Ausoniuksen teosten joukossa runo luetaan kirjaksi numero 11.

## Sisältö

Runo luettelee parikymmentä kaupunkia kirjoittajan mielen mukaisessa tärkeysjärjestyksessä. Ausonius ei perustele valintojaan eikä kaupunkien järjestystä, mutta järjestys vaikuttaisi perustuvan ainakin osaksi enemmän kaupunkien historialliseen kuin kirjoitusaikaiseen merkitykseen. Se, että luettelon kaupungeista peräti viisi sijaitsee Galliassa, selittynee lähinnä hänen kotiseutuylpeydellään. Useimmista Gallian ulkopuolisista kaupungeista Ausoniuksella ei vaikuta olleen juurikaan omakohtaista kokemusta.

Mukaan luetut kaupungit ja niiden sijoitukset ovat:

* 1. Rooma (*Roma*). Ausonius aloittaa teoksensa valtakunnan vanhasta pääkaupungista sanomalla siitä vain lyhyesti ”*Prima urbes inter, divum domus, aurea Roma*”, ”Ensimmäinen kaupunkien joukossa, jumalten koti, on kultainen Rooma”.
* 2. Konstantinopoli (*Constantinopolis*) ja Karthago (*Carthago*). Konstantinopoli mainitaan Rooman uudeksi haastajaksi, mutta sitä ei vielä mainita varsinaisena keisarillisena pääkaupunkina.
* 4. Antiokia (*Antiochia*) ja Aleksandria (*Alexandria*).
* 6. Treveris (nyk. Trier).
* 7. Mediolanum (nyk. Milano).
* 8. Capua.
* 9. Aquileia
* 10. Arelas (nyk. Arles).
* 11–14. Hispalis/Emerita (nyk. Sevilla ja Mérida), Corduba (nyk. Córdoba), Tarraco (nyk. Tarragona) ja Bracara (nyk. Braga). On epäselvää, onko kolmen viimeksi mainittun tarkoitus sijoittua merkittävyydessä heti Emeritan jälkeen, vai onko ne tarkoitus vain mainita ilman, että ne olisivat mukana sijoittelussa.
* 15. Ateena (*Athenae*).
* 16. Katane (*Catana*, nyk. Catania) ja Syrakusa (*Syracusae*).
* 18. Tolosa (nyk. Toulouse).
* 19. Narbona (nyk. Narbonne).
* 20. Burdigala (nyk. Bordeaux). Teos päättyy 41-säkeiseen Ausoniuksen synnyinkaupungin kuvaukseen.

## Lähteet

## Kirjallisuutta

* Ausonius: * The Order of Famous Cities*. Teoksessa 
* 

## Aiheesta muualla

* Ausonius, Decimus Magnus: *[http://www.perseus.tufts.edu/hopper/text?doc=Perseus:text:2008.01.0621 Ordo Urbium Nobilium]*. Perseus. 
* Ausonius, Decimus Magnus: *[http://www.poesialatina.it/_ns/Testi/Auson/OrdUrbNob.htm Ordo Urbium Nobilium]*. Poesia Latina.
Where the Buffalo Roam

**Where the Buffalo Roam** on vuonna 1980 valmistunut Art Linsonin elokuva Hunter S. Thompsonista. Thompsonia näyttelee Bill Murray ja hänen asianajajaansa Peter Boyle.

Elokuva ei menestynyt hyvin ja esimerkiksi vuonna 1998 *Helsingin Sanomien* kriitikko Pertti Avola kuvaili sitä epäonnistuneeksi . Ilmestyessään elokuva oli Suomessa kielletty . Myöhemmissä arvioissa elokuvaa ja etenkin Murrayn roolisuoritusta on kehuttu .

Elokuvaan on Suomessa viitattu lähinnä sen alkuperäisellä englanninkielisellä nimellä. Filmnet on esittänyt sitä suomennetulla nimellä *Toimittaja Thompsonin sekoilut* ainakin vuonna 1988 .

Elokuvan soundtrackillä kuullaan pääasiassa Neil Youngin soittoa .

## Lähteet
Michiganin kansanäänestys abortista 2022

**Michiganin vuoden 2022 kansanäänestys abortista**, tai **Proposal 3**, järjestettiin 8. marraskuuta vuoden 2022 välivaalien yhteydessä.

## Tausta
Kansanäänestys päätettiin järjestää aborttia kannattavien kansalaisaktivistien aloitteesta. He keräsivät ACLU:n mukaan 750&nbsp;000 allekirjoitusta aloitteeseen kansanäänestyksen järjestämiseksi. Määrä oli kaksi kertaa vaadittu allekirjoituksien määrä, ja osavaltion korkein oikeus linjasi myöhemmin, että kansanäänestys voidaan järjestää välivaalien yhteydessä.

Kansanäänestyksessä oli tarkoitus muuttaa Michiganin osavaltion perustuslakia lisäämällä siihen oikeus aborttiin. Äänestyslipukkeessa eriteltiin asiaan kuuluvan seuraavat muutokset:

* luoda uusi henkilökohtainen vapaus koskien lisääntymistä, mukaan lukien vapaus tehdä kaikki päätökset koskien raskautta, äitiysterveydenhuoltoa, synnytystä, synnytyksen jälkeistä hoitoa, ehkäisyä, sterilisaatiota, aborttia sekä keskenmenon ja hedelmättömyyden hoitoa
* sallia osavaltion säädellä lailla aborttia sikiön elinkelpoisuuden jälkeen, muttei kuitenkaan kieltää sitä, mikäli potilaan hengen tai fyysisen tai psyykkisen terveyden huoltaminen sitä vaatii
* kieltää osavaltion tasolla syrjintä tämän oikeuden käytössä, kieltää henkilön tai raskaana olevaa auttavan henkilön syyttäminen, mikäli nämä käyttävät tämän muutoksen suomaa oikeutta
* kumota kaikki osavaltion lait, jotka ovat tätä muutosta vastaan  

Kansanäänestyksessä kysyttiin, hyväksyvätkö äänestäjät tämän ehdotuksen.

## Kampanjointi
Aborttioikeuden kannattajat järjestäytyivät Reproductive Freedom for All -nimisen kattojärjestön alle kun taas abortin vastustajien liike oli nimeltään Citizens to Support MI Women and Children. Abortin kannattajat keräsivät kampanjakassaan 44 miljoonaa dollaria, jotka tulivat pääsääntöisesti ACLU:lta, Planned Parenthoodilta ja Sam Bankman-Friedilta. Abortin vastustajien kampanjabudjetti oli 17 miljoonaa dollaria, jota rahoitti Michiganin katolilainen konferenssi ja Michiganin Right to Life. Molemmat osapuolet käyttivät miljoonia dollareita mainoksiin televisiossa ja internetissä.

Kansanäänestyksen kanssa samaan aikaan järjestettiin myös kuvernöörinvaali, jossa istuva kuvernööri Gretchen Whitmer ilmoitti tukevansa uudistusta.

## Tulokset

Donald Trumpia tukeva The America Project -järjestö vaati äänien tarkastuslaskentaa ja rahoitti sen. Tarkastuslaskenta kesti kaksi viikkoa eikä muuttanut tuloksia merkittävällä tavalla.

## Lähteet
Peikko (elokuva)

**Peikko** (*Troll*) on norjalainen kaijū-elokuva vuodelta 2022.

Useiden kaivostyöläisten ja aktivistien kuoleman jälkeen arvostettu paleontologi ja hänen väheksytty isänsä kutsutaan hätiin, jolloin käy ilmi, että valtava kivinen peikko on vapaalla jalalla ja matkalla kohti Osloa.

Elokuvan on ohjannut Roar Uthaug, jonka aiempia elokuvia ovat ''Tomb Raider'' (2018) ja *The Wave* (2015). Käsikirjoittaja on Espen Aukan, joka kirjoitti Norjan ensimmäisen ihmissusielokuvan *Viking Wolf* (2022). Säveltäjä on Johannes Ringen, joka käytti elokuvan ääniraidalla soittimena mm. avainviulua.

*Peikosta* tuli Netflixin katsotuin ei-englanninkielinen elokuva ja sille päätettiin tehdä jatko-osa.

## Näyttelijät

## Arvosteluja
 Timo Peltonen, *Helsingin Sanomat*

 Jari Tapani Peltonen, V2.fi

 Tuukka Hämäläinen, Muropaketti

 Meagan Navarro, Bloody Disgusting

## Katso myös

* ''Raja'' (2018)
* *[[Peikonmetsästäjä]]* (2010)

## Lähteet

## Aiheesta muualla
* 
*
Sasha DiGiulian

**Sasha DiGiulian** (s. 23. lokakuuta 1992) on yhdysvaltalainen ammattikiipeilijä, joka on erikoistunut lead-kiipeilyyn. Hän on voittanut maailmanmestaruuden ja hän on ensimmäinen pohjoisamerikkalainen nainen ja kaikkiaan kolmas nainen, joka on kiivennyt 9a-vaikeustasoisen reitin. Hän on kiivennyt yli 30 eri reittiä ensimmäisenä naisena.

DiGiulian aloitti kiipeilyn kuusivuotiaana vuonna 1998. Seitsemänvuotiaana hän voitti kiipeilysalinsa järjestämän alueellisen kilpailun alle 11-vuotiaiden sarjassa. Ensimmäisen kansainvälisen kilpailunsa hän voitti 11-vuotiaana vuonna 2003. Vuonna 2011 ollessaan 18-vuotias hän voitti maailmanmestaruuden. Yhdysvaltain mestaruuden hän on voittanut kolme kertaa. Pohjois- ja Etelä-Amerikan mestaruuden hän voitti vuodesta 2010 vuoteen 2018.

Vuonna 2022 hän kiipesi Matilda Söderlundin ja Brette Harringtonin kanssa 8c-vaikeustasoisen 671 metriä pitkän *Rauy*-nimisen reitin. Reitti on vaikein naisten kiipeämä big wall -reitti.

DiGiulian on perustanut *Send Bars* energiapatukka yrityksen. Hän on myös kirjoittanut *Take the Lead* -nimisen kirjan.

## Merkittävimpiä kiivettyjä reittejä

### Big wall

* *Rayu* (8c, 2022)
* *Mahig Mushroom* (7c+, 2015)

### Trädi

* *Bellavista* (E10, 2013)

### Lead

* *Era Vella* (9a, 2012)
* *Omaha Beach* (8b+, 2011)
* *Cosi Fan Tutte* (8c+, 2011)
* *Pure Imagination* (8c+, 2011)

Lähde: 

## Lähteet
Margo Hayes

**Margo Hayes** (s. 11. helmikuuta 1998) on yhdysvaltalainen kiipeilijä, joka on erikoistunut lead-kiipeilyyn. Vuonna 2017 ollessaan 19-vuotias hän kiipesi ensimmäisenä naisena 9a+ vaikeustasoisen reitin. Hän on kiivennyt 9a+ trilogian, johon kuuluu kolme 9a+ reittiä: *La Rambla*, *Papichulo* ja *Biographie*.

Hayes aloitti kiipeilyn 10-vuotiaana ulkokivillä isänsä kanssa. Sitä ennen hän oli kansallisella tasolla kilpaillut telinevoimistelija. Hän liittyi ABC Kids Climbing -joukkueeseen Robyn Erbesfield-Raboutoun valmennettavaksi ja pääsi pian maajoukkueeseen. Vuonna 2015 hän oli nuorten maailmanmestaruuskisoissa toinen. Vuonna 2016 hän voitti kolme kultaa nuorten maailmanmestaruuskisoissa. Samana vuonna hän kiipesi neljätoista yli 8b-vaikeustasoista reittiä, joista kaksi hän kiipesi samana päivänä. Vuonna 2016 hän myös voitti Yhdysvaltainmestaruuden avoimessa sarjassa.

Vuonna 2024 hän julkaisi *Karma*-nimisen singlen, joka oli hänen ensimmäisensä.
Tiedosto:Climbing World Championships 2018 Lead Semi Hayes (BT0A0961).jpg|Hayes MM-kisoissa vuonna 2018
Tiedosto:Climbing World Championships 2018 Lead Semi Hayes (BT0A0971).jpg|Hayes MM-kisoissa vuonna 2018
Tiedosto:2019 Sport & Speed Open Nationals - Semifinals - Margo Hayes - 11.jpg|Hayes vuonna 2019
Tiedosto:2019 Sport & Speed Open Nationals - Awards - U.S. Olympic Climbing Team - 06.jpg|Hayes, Brooke Raboutou, Ashima Shiraishi ja Kyra Condie vuonna 2019


## Lähteet